સુભાષ ઘાઇની રિલિઝ થયેલી ફિલ્મ બોલીવૂડમાં વિક્રમ સ્થાપે એવી શક્યતા
આ ફિલ્મમાં એક સાથે ૧૧ નવોદિતોનો બ્રેક અપાયો
મુંબઇ, તા.૧૦
શુક્રવારે રિલિઝ થયેલી ફિલ્મ 'લવ એક્સપ્રેસ' બોલીવૂડની કોઇ એક ફિલ્મમાં સૌથી વધુ નવોદિતો ચમક્યા હોવાનો વિક્રમ સ્થાપે એવી શક્યતા છે. સુભાષ ઘાઇના નિર્માણ હેઠળ બનેલી આ ફિલ્મ દ્વારા ૧૧ નવોદિતો બોલીવૂડમાં પદાર્પણ કરશે. આ ફિલ્મના બધા કલાકારોએ ગોરેગાવ ફિલ્મસિટીમાં આવેલી સુભાષ ઘાઇની અભિનય સ્કૂલ વ્હીસલિંગ વૂડ્સ ઇન્ટરનેશનલ મિડિયામાંથી ગ્રેજ્યુએશન ડિગ્રી મેળવી છે.
સાહિલ મહેતા અને મન્નત રવિ આ ફિલ્મમાં મુખ્ય ભૂમિકાઓ ભજવે છે. આ ઉપરાંત બીજા ત્રણ નવોદિત કલાકારો તેમજ દિગ્દર્શન, પ્રોડક્શન, સાઉન્ડ ડિઝાઇન અને એડિટિંગ જેવા વિભાગોમાં બાકીના સાત નવોદિતોને સામેલ કરવામાં આવ્યા છે. ''આમાંના મોટાભાગના ૨૦૦૮ની સાલની બેચના છે.'' એમ મન્નતે જણાવ્યું હતું. સુભાષ ઘાઇના મુક્તા બેનરની આ ફિલ્મ મળી એ પૂર્વે મન્નતને બે વરસ સુધી સંઘર્ષ કરવો પડયો હતો. ''મેં ઘણા ઓડિશનો આપ્યા હતા જેમાં મને જાકારો આપવામાં આવ્યો હતો. પરંતુ આ ફિલ્મમાં મને મુખ્ય ભૂમિકા ઓફર થવાથી મારો આ સંઘર્ષ ફળ્યો છે.'' એમ મન્નતે સ્પષ્ટ કર્યું હતું.
જો કે આ બધામાં સૌથી વધુ રોકડી કરવામાં સાહિલને સફળતા મળી છે. સુભાષ ઘાઇએ જણાવ્યા પ્રમાણે, ''તે આશાસ્પદ કલાકાર છે. અને તેને મોટા બજેટની એક ફિલ્મમાં લોન્ચ કરવાના છીએ. આ ફિલ્મમાં તેની સાથે ટોચના કેટલાક કલાકારો પણ હશે. તેનામાં એક સ્ટાર અને ટેલેન્ટેડ અભિનેતાના ગુણો છે.'' તાજેતરના અહેવાલો પ્રમાણે સુભાષ ઘાઇ ટૂંકસમયમાં જ સલમાન ખાન સાથે એક ફિલ્મ શરૃ કરવાના છે પરંતુ આ સાહિલ સાથેની જ ફિલ્મ હશે એ જણાવવાનું ફિલ્મસર્જકે ટાળ્યું હતું.
મન્નતે પણ મુક્તા આર્ટસ સાથે ત્રણ ફિલ્મની એક ડીલ સાઇન કરી છે. પરંતુ આ કોન્ટ્રાક્ટ તેને બહારની ફિલ્મોમાં કામ કરવા માટે અટકાવતો નથી એવી તેણે સ્પષ્ટતા કરી હતી. દિગ્દર્શક સની ભાંભાનીએ આ ફિલ્મનો વિષય ફિલ્મસર્જકને ગયે વર્ષે સંભળાવ્યો હતો અને તરત જ સુભાષ ઘાઇએ તેમની સંસ્થામાંથી ગ્રેજ્યુએટ થઇને બહાર નીકળેલા કલાકારોને આ ફિલ્મમાં સાઇન કરી દીધા હતાં.
ફિલ્મની ૯૫ ટકા પ્રેમ કહાની એક ટ્રેનમાં આકાર લે છે. જેનો સેટ એક સ્યુડિયોમાં બનાવાયો હતો. મન્નતે જણાવ્યા પ્રમાણે, ''ફિલ્મમાં સાહિલ અને મારા લગ્ન નક્કી થાય છે. અમારે લગ્ન કરવા નથી. આથી આ બંને અમૃતસરથી મુંબઇ દરમિયાનની ૩૬ કલાકની એક ટ્રેનની સફર દરમિયાન તેમનું ભવિષ્ય નક્કી કરે છે.''